Aktualitások: Miként vonatkozik az új jogviszony törvény a fogorvosokra?
2020. október 5-én robbant a hír, hogy a Magyar Orvosi Kamara elnöksége által elért béremelés megvalósul. Számos kollégámmal együtt izgatottan kezdtem olvasni a parlament honlapjára gyorsított eljárásként felkerült irományt: Hogyan és kire fog vonatkozni, az azóta már törvényi szintre emelkedett, új egészségügyi szolgálati jogviszony? A törvény kihirdetése óta eltelt két hónap, kijöttek a végrehajtási rendeletek, így már sokkal tisztábban látunk.
A 2020. évi C. törvény az új egészségügyi szolgálati jogviszonyról november 18-án már hatályba is lépett. Ugyanakkor a törvény legtöbb paragrafusa csak jövő év január 1-étől élesedik. Ezt követően az eddigi közalkalmazotti státuszban lévő orvosok és egészségügyi dolgozók átkerülhetnek ebbe az új szolgálati jogviszonyba. A törvény megjelenését követően számos tisztázatlan kérdés volt, ugyanakkor a november 28-án megjelent három végrehajtási rendelet a legtöbbet - mégha nem is a MOK kívánalmainak megfelelően, de tisztázta.
Ennek megfelelően jelentősen csökkentek az áthelyezésre (vezényelhetőségre) vonatkozó kötelmek: két év helyett 44 nap lett. Február 26-ig mindenki eldöntheti, hogy aláírja vagy nem az új jogviszonyt, nem lesz automatikus átsorolás. Ugyanakkor a másodállás összeférhetetlensége nem szűnt meg és továbbra is előzetes engedélyhez kötött maradt.
Mi vonatkozik az alapellátásra és a fogorvosokra?
Amit első olvasatra látunk, a szerint mind törvény, mind a 528/2020. (XI. 28.) számú kormányrendelet - amely a törvény végrehajtásáról rendelkezik, szinte kizárólag az állami és önkormányzati fenntartású egészségügyi intézményekre korlátozza az új jogviszony törvény kiterjesztését. A törvény főleg az eddig közalkalmazotti státuszban lévő dolgozókra vonatkozik. Így, sem a vállalkozói formában működő háziorvosokra (és házi gyermekorvosokra), sem a döntő többségben szintén privatizált formában működő alapellátó fogorvosokra nem vonatkoznak a törvényben megfogalmazott előnyök és kötelezettségek. Utóbbiból kivétel a paraszolvenica elfogadásának tilalma, amelynek a BTK-ba emelése voltán, minden orvosra egyaránt fog vonatkozni - jogviszonytól függetlenül.
Ha jobban belegondolunk az "állami" vállalkozói réteg kimaradása egy ésszerű döntés a kormány részéről, mivel a feladat-ellátási szerződés keretein belül, vállalkozási formában működő orvosoknak van egy szabadságfokuk, amely miatt ezt a formát választottok. Szabadon gazdálkodhatnak az eszközök beszerzését, az asszisztenciájuk személyét és fizetését tekintve. Önrendelkezhetnek a szabadságukra vonatkozólag. Ebbe külsőleg beleszólni csak kötelező államosítással lehetne, amely számos problémát szülne. Ugyanakkor ismertek mind a háziorvosi, mind az alapellátó fogorvosi finanszírozás anomáliái: a jelenleg jelentősen elégtelen finanszírozás mellett az állami bértábla fizetései nem kigazdálkodhatóak. Egy ilyen törvényi erejű béremelés az állami fenntartású szektorban extrém feszültségeket szülne a vállalkozói réteg és az állami szektor között.
A közel 10 ezer vállalkozói orvost érintő megoldást kell a kormánynak találnia, hogy érezhető mennyiségű béremelkedéssel járjon ez a változás. A kamara háziorvosi lobbijának eredményeként megjelent a 1848/2020. (XI. 25.) Korm. határozat, amely a „Háziorvosi, háziorvosi ügyeleti ellátás” jogcímére előirányoz egy több mint 72 milliárd forintos korrekciót. Az összeg elosztásának pontos részleteiről még nem jelent meg jogszabály. Mindazonáltal egy egyszerű számolással egy fél és 1 millió forint közötti - átlag praxis finanszírozás emelkedésről lehet szó háziorvosi praxisonként, amelyből jelentős fizetésemelés lesz adható.
Fogorvosok nem kapnak többlet finanszírozást?
Sajnos az alapellátó fogorvosi, fogorvosi ügyelet címszó alatt a 2021-es költségvetésben egy fillér módosítás nem történt. Ebből kifolyólag - mai állapot szerint - ugyanabból kell jövőre is gazdálkodnia a vállalkozási formában működő, alapellátó fogorvosoknak. Ezzel kapcsolatban a MOK mind Pintér Sándor belügyminiszter mind Kásler Miklós EMMI miniszter részére jelezte a határozott aggodalmát, és kérte, hogy az alapellátó fogorvosok részére is legyen biztosított egy hasonló többlet finanszírozás. Reméljük a kormány megfontolja a Kamara kérését.
Itt kell megjegyeznem, hogy 2019 őszén 2 lépcsőben volt államtitkári ígéret a "rezsitámogatás" címszó alatt nyújtott finanszírozás emelésre. Ennek 2021-től 140 ezer forintos emelés lenne az esedékessége. Nem meglepő, de ez az összeg mindezidáig semmilyen szinten nem jelent meg a jövő évi költségvetés számaiban.
Kíváncsian várjuk a lesz-e változás az alapellátó fogorvosok finanszírozását tekintve.
A fogorvosi praxisok vissza-államosítása a cél?
Ha nem lesz változás, akkor az egy egyértelmű jel arra, hogy a kormány nem nyújt fenntartható alternatívát a vállalkozói formában való működtetésre. Mivel az önkormányzati tulajdonban maradt praxist ellátó fogorvos kollégáknál más lesz a helyzet: ők megkapják az új bértábla szerinti fizetést.
A kamara belső felmérése szerint a működő praxisok 10 %-át nem privatizálták, ők mind belekerülhetnek automatikusan az új szolgálati jogviszonyba és szolgálati idejüknek megfelelően már februártól az emelt szintű bérezést fogják kapni. A pár éve "kényszer" vállalkozásba kényszerített kollégák minden bizonnyal nagyon nem fognak örülni a kialakult helyzetnek.
Viszont mi lesz azokkal a fogorvos kollégákkal, akik az új törvény miatt visszaadnák a vállalkozói formát és (újra) önkormányzati / állami alkalmazottként folytatnák a praxisok ellátást? Eddig erre nem volt egyértelmű válasz. Ugyanakkor a a 528/2020. (XI. 28.) kormányrendelet 4. § paragrafusának (3) pontja tisztázza a kérdést. E szerint az egészségügyi tevékenység végzésére irányuló szabadfoglalkozás keretében, az egyéni egészségügyi vállalkozóként, az egyéni cég tagjaként, illetve a társas vállalkozás tagjaként eltöltött időt is egészségügyi szolgálati jogviszonyban töltött időnek kell tekinteni. Így ha a fogorvos kolléga úgy dönt, hogy a továbbiakban újra alkalmazotti formában szeretné ellátni a feladatait megteheti és a tényleges praxisban töltött idejének megfelelő bértábla fogja megilletni.
Ez komoly bérfeszültséget fog gerjeszteni az állami szférába maradt (visszakerült) és a vállalkozói formában maradt kollégák között, mivel jelen keretek között a béremelés - a finanszírozás jelenős emelése nélkül. Ha így marad minden, akkor a kormányzat minden bizonnyal lassan, de szeretné vissza államosítani az alapellátó fogorvosi praxisokat (is).
Szakvizsga nélküli fogorvosok bérezése?
Maradva az új törvénnyel felvértezett állami szféránál különösen érdekes kérdés a fogorvosok helyzete. Az új bértábla jelentős különbséget tesz a szakvizsgával rendelkező szakfogorvosok és a szakvizsga nélküli fogorvosok esetében. Ma, az évfolyamokon végzett fogorvostan hallgatók akár 50%-a is szakvizsga nélkül dolgozik, mert a törvény teljes kompetenciával ruházza fel a fogorvosi diplomával rendelkező fogorvost. Sokszor sajnos elegendő tapasztalat nélkül kerülnek ki a munka világába, mivel államilag támogatott rezidens hely alig van.
Lehet, hogy változni fog ez a helyzet, és újra lesz lehetősége több fogorvosnak államilag támogatott fogszakorvos képzésben részt venni? Az alap "fog- és szájbetegségek" szakvizsga, amelynek letételére az Európai Unióba lépésünktől fogva nincs lehetőségünk, minden idősebb fogorvos kollégának megvan. Most is lenne igény egy hasonló alap szakvizsgára, csak sokan nem engedhetik meg a térítéses fogszakorvos képzést, pedig jelentősen emelné a szakma színvonalát. Hosszú távon jelentősen emelni kellene az állami szakfogorvos képzés keretszámait.
Lesznek állami fogorvosi asszisztensek?
Ha tényleg az államosítás a cél akkor fontos megemlíteni, hogy az állam szférába maradt (illetve visszakerülő) fogorvosi szakdolgozói réteg az új törvény rossz oldalát fogja látni. Ők szintén kapni fog kötelmeket, de a fizetésük az "E" fizetési kategória szerint fog járni - továbbra is iszonyatosan alacsony marad. Az első időszakban a pótlékok nélkül számított bruttó bérük mindössze 62 - 194 ezer fog mozogni. Majd az emelést követően is csak alig bruttó 119 és 279 ezer forint közé fog esni.
Számukra mindenképp indokolt lesz a további béremelés elérése, különben a szakképzett asszisztencia el fog menni a kizárólag magán finanszírozású szektorba. Szakképzett asszisztencia nélkül pedig a fogorvosi munka elképzelhetetlen.

